Din kienet ġimgħa tal-biża'. F'daqqa waħda tant kien hemm żviluppi fl-investigazzjoni dwar il-qtil ta' Daphne Caruana Galizia li bil-fors tissuspetta li hemm xi ħaġa ħażina. Ħażina fis-sens li parti mdaqqsa mill-informazzjoni meħtieġa jidher li kienet magħrufa u ma ttieħdet l-ebda azzjoni dwarha. Il-Prim Ministru qal żewġ affarijiet importanti ħafna. Qal li jaf ħafna affarijiet li dwarhom ser iżomm fommu sieket għalissa. Qal ukoll li biex sar l-arrest ta' Yorgen Fenech ma kienx hemm ħtieġa tal-informazzjoni mingħand Melvin Theuma l- biex din tkun tista' isseħħ. Waħedha toħroġ il-mistoqsija dwar x'kien qed iżomm lill-Pulizija milli jaġixxu, jekk kif qal Joseph Muscat kellhom biżżejjed informazzjoni. Għalfejn ma ħadux passi jekk ilhom jafu? Il-biża' ta' ħafna hi li kellhom l-indħil u li issa li daħlu fl-istorja l-Europol, il-pulizija setgħu fl-aħħar jiċċaqalqu. X'kien qed iżommhom? Hemm responsabbilta politika x'tintrefa dwar dan. Din ukoll fuq spallejn Joseph Muscat.
Riflessjoni fuq ġimgħa tal-biża'